Dit kan in 'n nagmerrie vir die Kings ontaard - Maroela Media
Oor 'n raps meer as drie weke, om presies te wees op 2 September, speel die Kings in hul eerste wedstryd van die nuwe Pro14-reeks teen die Scarlets in Llanelli.
Het die Kings al 'n groep wat hul man kan staan? Wanneer word Deon Davids as hoofafrigter bevestig? En wat van 'n paar oefenwedstryde, aangesien die Kings nie soos die Cheetahs in die Curriebekerreeks speel waar hul spelers wedstrydskerp gehou word nie?
Onthou, die Kings was laas op 14 Julie in aksie toe hulle hul Superrugbyverpligtinge teen die Cheetahs afgesluit het.
Is daar al geskikte plaasvervangers vir staatmakers soos Lionel Cronje, Makazole Mapimpi, Irné Herbst, Schalk van der Merwe, Wilhelm van de Sluys en Chris Cloete wat ander weivelde gaan soek het?
Tik my met 'n veertjie om, maar om twee keer binne 'n jaar wondere van 'n span te verwag, is straks te veel gevra.
Jinne mense, die Scarlets is die huidige Pro12-kampioenspan. Hulle spog met vier Britse en Ierse Leeus in Leigh Halfpenny, Gareth en Jonathan Davies en Ken Owens.
Die groep is gelaai met Walliese (en ander) toetsspelers soos Tom Prydie, Scott Williams, Rhys Patchell, Samson Lee, Jake Ball, Emyr Phillipps, die oud-Bokstut Werner Kruger, die Skotse flank John Barclay en die Crusaders-vleuel Johnny McNicholl.
Hulle is boonop uitgerus en aan die begin van 'n nuwe seisoen, hulle brand om weer te speel.
Die week daarná speel die Kings teen Connacht, die 2015/'16-kampioen, en in hul derde wedstryd, maar darem tuis, teen Leinster, wat gelaai is met Ierse internasionale spelers.
Ja, die Pro14-reeks is 'n reddingsboei vir die Kings nadat hulle uit die Superreeks gegooi is, maar dit kan baie maklik in 'n nagmerrie verander.
Twee weke tuis in die somermaande en dan weer twee weke in die Noordelike Halfrond se winter. Sewe tot agt maande lank.